**Szörényi Levente, a 2025-ös év Szent István-díjasának LAUDÁCIÓJA**

*Tisztelt Alapítók, Tisztelt Kuratórium, Díjazottak, Polgármester Úr!*

*Ünneplő Közönség, Tisztelt Hölgyeim és Uraim!*

Ünnepelni érkeztünk Magyarország első fővárosába, Esztergomba. Ünnepelni a magyar kultúra őrállóit, az összmagyarság zászlóvivőit. A Szent István királyunk szülőhelyén alapított Szent István-díj negyed százados története rávilágít arra, hogy milyen gazdagok vagyunk mi, magyarok. Az évenkénti egy díjazottból összeálló névsor impozáns, szívet-lelket melengető, győztes magyaroknak, vagy Magyarország barátainak a névsora. Ma azért jöttünk Esztergomba ki közelről, ki távolabbról, hogy ünnepeljük az új díjazottat, akivel nagyban emelkedik tovább az eddig is gazdag lista értéke.

Navigare necesse est, vivere non est necesse!

A Pompeius római hadvezérnek és államférfinak tulajdonított mondat bő kétezer éves. Akkoriban az ismert világ legnagyobb birodalma számára nagy kihívás volt az ellátásbiztonság. Az élelemért, nyersanyagokért hajózni kellett. A hajózás pedig olyan szolgálat volt, ami az egyén, a hajós boldogulásánál, életénél is fontosabb cél volt. A közösség léte, túlélése volt a tét.

Úgy lehetett akkoriban a közösség szolgálatát még a szolgálattevők élete elé is helyezni, mint ahogy – egy kétezer éves ugrással aktualizálva – a gyilkos 20. század diktatúrái idején itt, Európa közepén, Magyarországon is mentették a menthetőt a kultúra hajósai, őrállói, szolgálói.

Nézzük meg az 1948 utáni kiemelkedő kulturális életműveket, akik úgy szolgálták a magyar megmaradást, a magyar életet, a magyar kultúrát, hogy közülük a legnagyobbakat *nem támogatták*, hanem leginkább *tűrték* vagy még inkább gyakorta *tiltották*. De ők daccal, konokul ragaszkodtak küldetésükhöz. Hajtotta őket egy belső késztetés. Őrizni a lángot a legsötétebb éjszakában, fényt gyújtani a magyar lelkekben. S ebben a szolgálatban mécsesekké, lámpásokká váltak.

Akit ma ünneplünk, Ő a római kori eszmény szerint, a személyes lét fontossága felett is a magyar közösséget, a megmaradást és megújulást, a közösségi lét átmentését szolgáló hajósok nagy fényforrása!

Hölgyeim és Uraim!

Szörényi Levente, az idei Szent István-díjas magyar zeneszerző ebben a küldetésben nem csupán mécses vagy egy lámpa. Ő maga az összmagyarság kulturális ***világítótornya***! Olyan új utakra világított rá életpályája során, s vezette az összmagyarság hajóját a remény és megmaradás ösvényeire, amelyek csak neki adattak meg a magyar kultúrában.

Ő az első, a Rádió Luxemburg stílusában megírt magyar nyelvű beat dalok zeneszerzője. Idén 60 éve(!), 1965-ben, az Illés Zenekar előadásában jelennek meg akkor még kislemezeken az első magyar nyelvű slágerek: Óh, mondd, Mindig veled, Az utcán, Légy jó kicsit hozzám.

Aztán tovább „hajózik” Levente a stílusok tengerén egy, másfél évvel szorosan követve a Beatlest immár a nagylemezek világába az Illéssel, ami a néhány sláger melletti új műfaji kísérletezéseknek is teret ad. Népdalfeldolgozások, folk-rock, pop, beat, country, rhythm and blues, rock and roll… a korabeli paletta minden műfajában komponál. Mi több! Más országokban nem hallható, sajátosan magyar műfaji kísérletekkel új stilisztikát teremt. 1968-ra mítikus rajongás övezte dalaikat. Ekkor kanyarodtak el a hagyományos, nemzetközi szórakoztató beat stílus felől a népi hangzás felé. Szövegeikben a szimbólum, a kritika, a jobb jövő vágya egyedüliként fogalmazódik meg a korabeli zenekarok között. Ekkoriban már a nem hivatalos megnevezésük az akkor tabunak számító, minden magyart felölelő „Nemzet hangja” lett. Jöttek is a kádári-aczéli támogatás és tűrés után a tiltások is a hatvanas évektől egészen a 80-as évek közepéig, rendszeresen.

Aztán az Illés 1965-ös Illés- Szörényi testvérek- Bródy- Pásztory legendás felállása 1973-ban feloszlott. Levente kereste az útját, aztán „áthajózott” Bródy Jánossal és bátyjával, Szabolccsal Tolcsvay Lászlóékhoz. Megalakult az újabb legenda, a Fonográf. Újabb hangzás, új stílus tíz éven át, 1974-től 1984-ig.

S eközben a világítótorony utat mutat a magyar könnyűzenei „hajózás” történetének legnagyobb felfedezésére. A Kőműves Kelemen rockballada után elérkezik 1983. Egy kultikus évforduló. Államalapító királyunk szentté avatásának 900. évfordulója. A forradalmi Illés-Fonográf-Muzsikás produkcióban, Szörényi Levente zenéjével, Bródy János szövegével bemutatják az István, a király rockoperát. Történt mindez egy ateista, a nemzeti törekvéseket tagadó kommunista diktatúrában. Szinte felfoghatatlan. Mi ez, ha nem az összmagyarság megélése érdekében született legnagyobb tettek egyike az elmúlt évszázad magyar kultúrájában? És az István, a király lett a valaha legeslegnagyobb, egymillió feletti példányszámban eladott hanglemez Magyarország történetében.

De megint tovább kellett „hajózni”. A Fonográf után szóló munkák, filmzenék, s egy vadonatúj műfajú alkotás is születik: 1989-ben Szörényi Levente klasszikus hangszerekre kortárs zenei szakrális oratóriumot komponált, Fénylő ölednek édes örömében címmel, Koltay Gábor szövegével.

S a világítótorony új távlatokba vezetett, végre eljött a rendszerváltoztatás. Az összmagyarság első nagy, közös zenei megélése a Népstadionban rekord létszámot beállító, 80 ezres koncert volt, 1990 szeptemberében. Aznap este a fehér bocskaiba öltözött, régi Illés együttes felejthetetlen koncertjét, majd az István, a király koncertelőadását végigénekelve magam is megtapasztaltam az Erdélyből, Felvidékről és Délvidékről érkezett fiatalok között a nemzeti összetartozás elsöprő erejét. „Mindenkit nagy szeretettel köszöntünk határon innen és túl” – szólt a köszöntés a színpadon, amihez Levente hozzátette: „végre látjuk egymást!” (Örökké hálás leszek azért az estéért!) Mert ott döbbenhettünk rá, hogy a Trianon előtti, utolsó közös és egységes Kárpát-medencei repertoár, az I. világháborús katonadalok és a Bécsi Döntéseket követő pár év összetartozásában született Horthy-nóták repertoárja után is van nekünk, magyaroknak közös, populáris zenei kincsünk, amit Szörényi Levente zenéjével ismer és énekel minden magyar, éljen a nyugati diaszpórában, Kárpát-medencei kisebbségben vagy az anyaországban.

Aztán jöttek újabb „hajózással” a trilógiává fejlődő új rockoperák. 1993-ban Lezsák Sándorral magírták az Atilla, Isten kardja önálló művet, melynek ősbemutatóján magam is újra is ott örülhettem a Margit-szigeti közönséggel. Végül 2000-ben zárult a trilógia-kör a Veled, Uram rockoperával, újra Bródy János szövegére.

És persze a fénycsóva megint újabb kíváncsiságok beteljesítése felé sodorta a hajót. A Holdvilág-árok régészeti kutatásai a Pilisben az ősi magyar hitvilág kultikus helyén, ahol Árpád fejedelem sírját is sejtik, s ahol később ciszterci és pálos jelenlét is volt, illetve a keleti kultúrák a Föld szívcsakrájaként tartják számon a helyszínt. Vagy mondhatnánk Levente kései, mai lelkesedésének újabb expedícióját. Ahogy Márai, Hamvas Béla vagy Sára Sándor nyilatkozik a magyar férfi lélek borhoz való kötődéséről, ő ezt meg is éli a Balaton-felvidéki díjnyertes borainak készítésével, amiket ízlelve nagyszerű jártasságról és odaadásról győződhetünk meg… megannyi új felfedezés.

És az életmű birtokosának útján az időleges eltűnések, változások, más útvonalak, világok feltárása, megismerése után, mindig jön – a visszatérés.

Hogyan is énekli Levente az utolsó, legendás Fonográf lemez, az 1984-es, (még mindig cenzúrázott!) Jelenkor „B” oldalának első dalában?

„Nézd, visszatértem,   
lehet, hogy szégyen  
de nincs bennem lelkifurdalás.  
Más földre vágytam, tengerre szálltam,  
éreztem, kell a változás.  
  
Áthajóztam vadvirágok zajló tengerén  
áthajóztam fáradt fényű csillagok ködén,  
  
De látod visszatértem,   
ne hagyd, hogy kérjem,  
szoríts magadhoz úgy, mint rég!”

Hölgyeim és Uraim! Drága Levente!

A Szent István-díj Közhasznú Alapítvány köznyilvános célja a Szent István-díj odaítélése olyan honfitársunknak, aki az összmagyarság érdekében jelentős tevékenységet fejt ki. Az alapítvány segíti továbbá az összmagyarság kulturális életének kibontakozását, szerepet vállal kulturális örökségünk védelmében.

Ha ezt a célt tartja szem előtt egy alapítvány Magyarországon, amely célt negyed százada folyamatosan szolgál és ellát, akkor nem voltak hiábavalóak az elődök hajózásai, útkeresései, fáradozásai, harcai.

Köszönjük a Kossuth- és Erkel-díjas Prima Primissimának, a Magyar Örökség-díjas, Tőkés László-díjas, Hungaroton, Fonogram, Artisjus életműdíjas, Emberi Méltóságért-díjas, Kölcsey Emlékplakett tulajdonosnak, számos település díszpolgárának, az utolsó reneszánsz magyar kultúrembernek és a magyar kultúra világítótornyának, az idén 80 éves, friss Szent István-díjas Szörényi Leventének, hogy életművével megvilágította számunkra, hogy mi magyarok az emberi kultúra és történelem fősodrához tartozunk.

Arany János szavaival:

„És vissza nem foly az időnek árja,   
Előre duzzad, feltarthatlanúl;   
Csak szélein marad veszteg hinárja,   
S partján a holt-viz hátra kanyarúl.

Bízvást! mi benn vagyunk a fősodorban:   
Veszhet közőlünk még talán nem egy:   
De szállva, ím, elsők között a sorban,   
Vásznunk dagad, hajónk előre megy!”

***Isten áldjon és éltessen, Szörényi Levente!!!***

***Dr. Hoppál Péter kormánybiztos Esztergom, 2025. október 11.***